יבואנית מוצרי אפל בישראל, חברת איידיגיטל, צפויה לפתוח חנות דגל חדשה בקניון מלחה שבירושלים. החנות תפתח רק לאחר חג הפסח ותאריך רשמי יפורסם ככל הנראה במהלך השבוע הבא. החנות הירושלמית תהיה החמישית שפותחת הרשת, קדמו לה החנות בראשל”צ שנפתחה בדיוק לפני כשנה בקניון G, חנות נוספת בגרנד קניון בחיפה ושתי חנויות בתל אביב: אחת בדיזינגוף סנטר והשנייה בקניון רמת אביב הנחשבת לחלוצת הרשת שנפתחה באופן רשמי בספטמבר 2008.
התרחבותה של איידיגיטל אל מחוץ לגבולות תל אביב עוררו כבר לפני מספר חודשים את הרחש בקרב קהילת המק בארץ בציפייה לקראת פתיחתן של חנויות בערים הגדולות ובינהן ירושלים. בפועל בחרה איידיגיטל להעניק עדיפות דווקא לחיפה ולראשון ומגיעה לירושלים באיחור קל. השמועות שהניחו תחילה כי המוקד בו תבחר איידיגיטל לפתוח את החנות הראשונה שלה בבירה צפוי להיות דווקא שדרות ממילא שלמרגלות העיר העתיקה התבדו – החברה החליטה להמר דווקא על מרכז הקניות של עזריאלי במלחה.
בפנייה של ניוזיגיק לאיידיגיטל, אישרה החברה את הקמת החנות בקניון מלחה ומסרה כי היא לא תפתח לפני חג הפסח אלא רק לאחריו.
סמוך להשקת האייפד החדש?
איידיגיטל החלה את פעילותה כמשווקת הרשמית של מוצרי אפל בישראל באוקטובר 2007 כשהחליפה את ידע מחשבים. קהילת משתמשי המק בישראל תלתה תקוות רבות בשינוי שכן הזכיינית הקודמת, ידע, זכתה לביקורות גרועות במהלך כהונתה שהתייחסו לרמת השירות הירודה, לתמיכה המפוקפקת ולפער המחירים הקיצוני של מוצרי אפל בישראל למול המחירים הקיימים בחו”ל.
במובן זה נכנסה איידיגיטל לנעלים קטנות במיוחד והצליחה לשפר את השירות שהעניקה ידע ללא צורך במאמץ רב. אף על פי כן, הגעתו המאוחרת של מכשיר האייפון לישראל ומחירי מוצרי אפל הגבוהים המשיכו להוביל גל ביקורתי גם כלפי הזכיינית החדשה.
שני מהלכים שהובילה איידיגיטל שיפרו מעט את תדמיתה ומתייחסים להשקתו של מכשיר האייפד הנמכר בארץ במחיר נמוך מזה הקיים במרבית ממדינות אירופה והוזלה רוחבית של מחשבי המק שיזמה החברה לפני כשנה.
עם זאת, חלק ניכר ממוצרי אפל בישראל עדיין זוכים לתג מחיר גבוה משמעותית מזה המצוי בשווקי העולם והשקת דגמים חדשים נוטים לזכות לאיחור משמעותי ביחס ליתר מדינות המערב. בכל הקשור לאיחור השקת המכשירים בישראל, נראה כי הגורם הוא דווקא אפל העולמית ולא הזכיינית הישראלית, בנוגע למחירים, אנו נוטים להאמין שיש עוד הרבה לאן לשאוף.
לפני כשבועיים חשפה איידיגיטל את מחירו של האייפד החדש שיפתח ב-2,349 ש”ח, יקר יותר ממחירו של דגם האייפד 2 בעת השקתו על ידי הרשת לפני כשנה. נתון מסקרן נוסף הנוגע לאייפד החדש נותר עדיין בגדר תעלומה והוא מועד השקתו בישראל. כאן כבר מדובר ככל הנראה בהחלטה של אפל עצמה שעדיין לא פירסמה באופן רשמי את הפרטים.
3 תגובות על "איידיגיטל בדרך לירושלים, חנות במלחה אחרי פסח"
הם לא משווקים מורשים.